西嶽雲臺歌送丹丘子
作者：李白
朝代：唐

paragraphs: 西嶽崢嶸何壯哉，黃河如絲天際來。
黃河萬里觸山動，盤渦轂轉秦地雷。
榮光休氣紛五彩，千年一清聖人在。
巨靈咆哮擘兩山，洪波噴箭射東海。
三峯却立如欲摧，翠崖丹谷高掌開。
白帝金精運元氣，石作蓮花雲作臺。
雲臺閣道連窈冥，中有不死丹丘生。
明星玉女備灑掃，麻姑搔背指爪輕。
我皇手把天地戶，丹丘談天與天語。
九重出入生光輝，東來蓬萊復西歸。
玉漿儻惠故人飲，騎二茅龍上天飛。